ઈસ્લામાબાદ- પાકિસ્તાનમાં આજે નવી સરકારની ચૂંટણી માટે મતદાન પ્રક્રિયા હાથ ધરવામાં આવશે. પાકિસ્તાનમાં હજી સુધી કોઈ પણ વડાપ્રધાન તેના પાંચ વર્ષનો કાર્યકાળ પૂર્ણ કરી શક્યા નથી. જેને ધ્યાનમાં રાખીને પાકિસ્તાનમાં લોકશાહી ચૂંટણીઓનું મહત્વ સમજી શકાય તેમ છે. આજે આપણે પાકિસ્તાનની સામાન્ય ચૂંટણીઓ વિશે કેટલીક મહત્વની બાબતો જાણીએ. પાકિસ્તાનમાં સામાન્ય ચૂંટણી બેલેટ પેપરથી જ યોજવામાં આવશે. મતદાન સવારે 8 કલાકથી શરુ થશે અને સાંજે 6 વાગ્યા સુધી ચાલશે. પાકિસ્તાનમાં મતદાનના દિવસે જ સાંજે છ વાગ્યા પછી મતદાન મથકમાં હાજર રહેલા કર્મચારીઓને એ જ સ્થળે મત ગણતરીમાં લગાવી દેવામાં આવે છે. ચૂંટણીના પરિણામ રાત્રે 9 વાગ્યાથી આવવાની શરુઆત થઈ શકે છે. અને મધ્યરાત્રી બાદ કોની સરકાર બનશે તે તસવીર લગભગ સ્પષ્ટ થઈ શકે છે.